**Od 1. 1. 2022 veljajo nove mejne vrednosti za objave javnih naročil v Uradnem listu EU**

Evropska komisija je sprejela nove delegirane uredbe, s katerimi spreminja mejne vrednosti, od katerih dalje morajo naročniki obvestila v zvezi z javnimi naročili objaviti v Uradnem listu Evropske unije. Vse uredbe, ki so neposredno uporabljive ter za naročnike v celoti zavezujoče, in s tem tudi nove mejne vrednosti začnejo veljati s 1. januarjem 2022.

Delegirane uredbe, ki spreminjajo direktive:

• Delegirana uredba Komisije (EU) št. 2021/1952 z dne 10. novembra 2021 o spremembi Direktive 2014/24/EU Evropskega parlamenta in Sveta glede mejnih vrednosti za javna naročila blaga, storitev in gradenj ter projektne natečaje

• Delegirana uredba Komisije (EU) št. 2021/1953 z dne 10. novembra 2021 o spremembi Direktive 2014/25/EU Evropskega parlamenta in Sveta glede mejnih vrednosti za javna naročila blaga, storitev in gradenj ter projektne natečaje

• Delegirana uredba Komisije (EU) št. 2021/1951 z dne 10. novembra 2021 o spremembi Direktive 2014/23/EU Evropskega parlamenta in Sveta glede mejnih vrednosti za koncesije

• Delegirana uredba Komisije (EU) št. 2021/1950 z dne 10. novembra 2021 o spremembi Direktive 2009/81/ES Evropskega parlamenta in Sveta glede pragov za javna naročila blaga, storitev in gradenj

**Mejne vrednosti so bile spremenjene kot sledi v nadaljevanju:**

***ZJN-3 – splošno področje***

• iz 139.000 na 140.000 EUR (blago in storitve, ki jih naročajo državni organi),

• iz 214.000 EUR na 215.000 EUR (blago in storitve, ki jih naročajo organi samoupravnih lokalnih skupnosti (sprememba z ZJN-3B) in drugi naročniki),

• iz 5.350.000 EUR na 5.382.000 EUR (gradnje).

***ZJN-3 – infrastrukturno področje in ZJNPOV***

• iz 428.000 EUR na 431.000 EUR (blago in storitve),

• iz 5.350.000 EUR na 5.382.000 EUR (gradnje).